text: Міністр таксама адзначыў, што ўкараненне тэхналогіі абыдзецца ў немалую суму грошай, таму ўдзельнічаць могуць і прыватныя, але даволі буйныя інвестары. «Гэта сотні мільёнаў грошаў у валюце. Мы выдатна разумеем, што з бюджэту такія грошы вылучыць камусьці — напэўна, неэфектыўна і няправільна. Павінна быць канкурэнцыя. У нас дастаткова моцныя аператары сувязі, і ў іх ёсць фінансавыя магчымасці, якія дазволяць, я спадзяюся, рэалізаваць праект. Мы адкрытыя і для замежных інвестараў — сёння ў праекце ўдзельнічае Кітайская карпарацыя Huawei, хай прыходзяць і іншыя», — выказаў сваё меркаванне Канстанцін Шульган.
  Далей варта больш падрабязна спыніцца на тэставанні сеткі 5G. Першая тэставая лакацыя была разгорнута ў індустрыяльным парку «Вялікі Камень», дзе сетка працуе ў дыяпазоне частот 3,6 ГГц. Другая доследная зона размешчана ў Капыльскім раёне. Менавіта там, упершыню ў СНД, «Белтэлекам» тэставаў сетку пятага пакалення ў дыяпазоне 700 МГц. На абедзвюх пляцоўках устаноўлены базавыя станцыі Huawei.
  Дзякуючы 5G «Белтэлекам» гатова прапанаваць мабільную «разумную прахадную»: звычайны турнікет зможа распазнаваць асобы і кантраляваць доступ на аб’ект праз інтэграцыю з сістэмай відэакантролю і спецыяльнае праграмнае забеспячэнне. Тэхналогію 5G пратэставалі таксама ў працы робатаў. Журналістам паказалі захопныя прылады Onrobot RG2. Гэты мініробат мае дакладнасць перамяшчэння пальца 0,1 мм, хуткасць узяцця 38’127 мм/ с, час узяцця 0,06–0,21 секунды, а агульная вага ўсяго 780 грамаў. Калабарацыйны робат прызначаны для працы як з людзьмі, так і з абсталяваннем і мае сістэму тэхнічнага гледжання, яго камера вызначае аб’екты ў шырокім полі агляду. Партнёрамі ў гэтым праекце сталі ўстанова адукацыі «Беларускі дзяржаўны ўніверсітэт інфарматыкі і радыёэлектронікі» і ТАА «Балтаком Электронікс». Таксама ў «Вялікім камяні» 5G задзейнічалі для тэставання беспілотнага транспарту і абсталявання «разумнага скрыжавання». Дзякуючы модулю відэааналітыкі і відэакамеры, падключанай па тэхналогіі 5G, сістэма здольная распазнаваць пешаходаў і кіраваць святлафорам, рэгулюючы рух транспарту.